**VYHLÁSENIE Z PROTESTU** **ŠKOLSTVO V SMÚTKU – PROTEST V ČIERNOM**

My, účastníci protestu *Školstvo v smútku – Protest v čiernom,* nie sme spokojní s financovaním slovenského regionálneho a vysokého školstva a nesúhlasíme s návrhom štátneho rozpočtu na rok 2025. Upozorňujeme, že podľa tohto návrhu už druhý rok po sebe nebudú valorizované tarifné platy zamestnancov školstva, čo je v rozpore so záväzkom vlády z jej programového vyhlásenia: ,,vláda zabezpečí každoročný rast miezd pedagógov a odborných zamestnancov a zlepší odmeňovanie nepedagogických pracovníkov škôl“. Konsolidačné opatrenia spôsobia zvýšenie inflácie v dôsledku čoho výrazne klesnú reálne platy zamestnancov školstva.

Podľa prognózy Inštitútu vzdelávacej politiky bude na Slovensku v najbližších rokoch chýbať 1 600 – 2 100 učiteľov. Nástupný plat učiteľa s VŠ vzdelaním 2. stupňa je len 1200 EUR v hrubom. Situácia je dlhodobo neúnosná aj pri nepedagogických zamestnancoch v regionálnom školstve a na vysokých školách. V niektorých regiónoch už dochádza ku kritickým problémom s personálnym zabezpečením prevádzky škôl a školských zariadení. Základná tarifná tabuľka začína pod úrovňou minimálnej mzdy a v najbližších rokoch hrozí jej ďalší prepad pod túto úroveň. Riaditelia a rektori musia týmto zamestnancom doplácať zo zdrojov určených na odmeny či osobné príplatky.

Navrhovaná jednorazová odmena v roku 2025 v sume 800 € tieto problémy nerieši a nezaručí zlepšenie životnej úrovne ani zvýšenie atraktívnosti jednotlivých profesií pôsobiacich v školstve. Z tohto dôvodu Rada zväzu odmietla podpísať Kolektívnu zmluvu vyššieho stupňa na roky 2025 a 2026, čím nezaručila sociálny zmier v oblasti školstva.

Financovanie školstva je nejednotné a spôsobuje diskrimináciu pri odmeňovaní rôznych skupín zamestnancov. Príkladom je kompenzačný príspevok, na ktorý v roku 2025 nebudú mať nárok zamestnanci základných umeleckých škôl, školských klubov detí, školských jedální, školských internátov, jazykových škôl a centier voľného času, ktorí budú aj naďalej financovaní z rozpočtu samosprávy a nie priamo z kapitoly ministerstva školstva.

Odborový zväz školstva o týchto problémoch dlhodobo informuje verejnosť prostredníctvom médií a vytrvalo rokuje na všetkých úrovniach. Nič z toho však doteraz neprinieslo želaný efekt a splnenie našich požiadaviek. Z tohto dôvodu sa rada zväzu rozhodla pristúpiť k nátlakovým aktivitám, aby sme politikov prinútili bezodkladne riešiť problémy v školstve.

My, účastníci protestu *Školstvo v smútku – Protest v čiernom*, požadujeme:

***1. Zvýšiť tarifné platy všetkých zamestnancov školstva v roku 2025 min. o 10%.***

***2. Legislatívne nastaviť odmeňovanie pedagogických a odborných zamestnancov RŠ, učiteľov VŠ a vedecko-výskumných zamestnancov tak, aby ich tarifné tabuľky automaticky začínali v prvom platovom stupni a prvej platovej triede na úrovni priemernej mzdy v národnom hospodárstve.***

***3. Legislatívne nastaviť odmeňovanie nepedagogických zamestnancov tak, aby ich tarifná tabuľka automaticky začínala v prvej platovej triede a prvom platovom stupni minimálnou mzdou.***

***4. Zjednotiť odmeňovanie všetkých zamestnancov regionálneho a vysokého školstva do jedného zákona o odmeňovaní.***

***5. Zjednotiť financovanie všetkých zamestnancov regionálneho školstva priamo z rozpočtu ministerstva školstva (presun osobných nákladov z originálnych pod prenesené kompetencie samosprávy).***

***6. Akceptovať zásadné pripomienky zväzu ku kurikulárnej reforme (umožniť obsah vzdelávania v štátnom vzdelávacom programe rozdeliť na ročníky).***

Výchova a vzdelávanie sú investíciou do budúcnosti celej spoločnosti a musia byť vnímané ako priorita! V prípade, že vláda Slovenskej republiky nesplní naše požiadavky, sme pripravení naďalej pokračovať v protestných aktivitách, ktoré môžu vyústiť až do štrajku.

V *....................................................................* dňa 27.11.2024